| Robert Duvall |
| --- |
|  |
|  |
|  |
| Tikras vardas | Robert Duvall |
|  |
| Gimė | 1931 m. sausio 5 d. (93 metai)San Diegas, Kalifornija, JAV |
|  |
| Šalis |  JAV |
|  |  |
| Išsilavinimas | Principia College, B.A. 1953 |
|  |  |
| Sutuoktinis | Barbara Benjamin(1964–1975)Gail Youngs(1982–1986)Sharon Brophy(1991–1995)Luciana Pedraza(nuo 2005) |
|  |  |
|  |
| Aktyvumo metai | 1952–dabar |
| Užsiėmimas | aktorius |
|  |
|  |
| Apdovanojimai |
| 1984 m. – Oskaras – geriausias pirmo plano aktorius („Švelnus gailestingumas")1980 m. – Auksinis gaublys – geriausias antro plano aktorius („Šių dienų apokalipsė")1980 m. – BAFTA – geriausias antro plano aktorius („Šių dienų apokalipsė")1984 m. – Auksinis gaublys – geriausias vyro vaidmuo dramoje („Švelnus gailestingumas")1990 m. – Auksinis gaublys – geriausias vyro vaidmuo miniseriale arba telefilme („Vienišas balandis") |

**Robertas Diuvalis** (angl. *Robert Selden Duvall*, g. 1931 m. sausio 5 d. San Diege, Kalifornijoje) – amerikiečių aktorius, režisierius, prodiuseris, Oskaro, Auksinio gaublio ir BAFTA premijų laureatas.

Biografija
----------

Gimė San Diege kariškio, vėliau tapusio JAV karo laivyno admirolu, šeimoje. Vaikystėje gyveno, lankė mokyklas Anapolyje, Merilando ir Misūrio valstijose. Pradėjo aktoriaus karjerą 1952 m. vaidinęs Niujorko valstijos Belporto miesto vasaros teatre. 1953 m. baigęs Ilinojaus valstijos Elsah gyvenvietės Principia koledžą, dvejus metus tarnavo JAV kariuomenėje, buvo apdovanotas Nacionaliniu gynybos tarnybos medaliu. 1954 m. pradėjo studijas Niujorko Neighborhood Playhouse teatro mokykloje. Nuo 1955 m. vėl vaidino Belporto miesto vasaros teatre. Tuo pat metu pradėjo vaidinti Neighborhood Playhouse, taip pat kituose Virdžinijos valstijos bei Vašingtono teatruose. 1957 m. baigė studijas Neighborhood Playhouse mokykloje. Nuo 1958 m. birželio 25 d. pradėjo profesionalią aktoriaus karjerą Niujorko „Gate" teatre. Nuo 1959 m. pradėjo vaidinti televizijų serialuose, daugiausia detektyvuose ir kriminalinėse dramose. Nuo 1962 m. vaidino Niujorko „Sheridan Square Playhouse" teatre.

1962 m. debiutavo kine suvaidinęs filme „Nežudyk strazdo giesmininko". Už šiame filme atliktą pagrindinį advokato vaidmenį aktorius Eldred Gregory Peck buvo apdovanotas Oskaro premija. 1969 m. R. Diuvalis atliko karo gydytojo vaidmenį juodojoje komedijoje „M.A.S.H". Filmas 1971 m. buvo apdovanotas Oskaro premija už geriausią adaptuotą scenarijų. Pasižymėjo 1972 m. suvaidinęs advokatą T. Heigeną režisieriaus F. F. Kopolos filme „Krikštatėvis". Už šį vaidmenį buvo pirmą kartą nominuotas Oskaro premijai, geriausios antro plano vyro rolės kategorijoje. Taip pat vaidino ir antrojoje filmo apie mafiją dalyje.

Ypač plačiai tapo žinomas, atlikęs pulkininko leitenanto W. Kilgoro vaidmenį 1979 m. F. F. Kopolos filme „Šių dienų apokalipsė" apie Vietnamo karą. Už geriausią antro plano vyro rolę šiame filme buvo jau antrą kartą nominuotas Oskaro premijai bei apdovanotas Auksinio gaublio bei BAFTA premijomis. 1983 m. suvaidinęs kantri dainininką M. Sledge filme „Švelnus gailestingumas" (*Tender Mercies*) buvo apdovanotas Oskaro premija geriausio aktoriaus kategorijoje bei Auksinio gaublio premija už geriausią vyro rolę dramoje. 1989 m. suvaidinęs buvusį Teksaso reindžerį A. McCrae mini seriale „Vienišas balandis" (*Lonesome Dove*) buvo apdovanotas dar viena Auksinio gaublio bei Emmy premijomis.

Vėliau tęsė aktyvią kino bei teatro aktoriaus karjerą. 1999 m. buvo apdovanotas Ekrano aktorių gildijos premija už antro plano vyro vaidmenį dramoje „Civilinis ieškinys" (*A Civil Action*). Režisavo ir atliko pagrindinius vaidmenis 1983 m. filme „Andželo, mano meile" (*Angelo, My Love*), 1997 m. – „Apaštalas" (*Apostle*) bei 2002 m. „Žmogžudystės tango" (*Assassination Tango*). Teatre ir kine atliko daug skirtingų vaidmenų, tačiau jo mėgstamu žanru buvo vesternas.

Asmeninis gyvenimas
-------------------

Nors buvo susituokęs keturis kartus, vaikų neturėjo. Dalyvauja visuomeniniame gyvenime, aktyviai palaiko Respublikonų partiją.

Šaltiniai
---------

1. ↑  *Gediminas Jankauskas. Duvall Robert (Robertas Diuvalis)*. Visuotinė lietuvių enciklopedija, T. V (Dis-Fatva). – Vilnius: Mokslo ir enciklopedijų leidybos institutas, 2004. 235 psl.
2. ↑   The Novak Zone: Interview With Robert Duvall
3. ↑   Archyvuota kopija 2018-05-17 iš Wayback Machine projekto. More than Military. Robert Duvall. Academy Award-winning Actor
4. ↑   Robert Duvall: The Cowboy Tango

Nuorodos
--------

* imdb.com: Robert Duvall
* Klasikiniai filmai (1939–1969): Robertas Diuvalis Archyvuota kopija 2005-12-30 iš Wayback Machine projekto.
* Roberto Diuvalio gerbėjų puslapis Archyvuota kopija 2005-12-29 iš Wayback Machine projekto.